કેલીફોર્નીયાનો હાઈવે-૧ તેના કુદરતી સૌંદર્ય માટે ઘણો જાણીતો છે. હાઈવે-૧ એ “સીંગલ પટ્ટી” રસ્તો છે – જે પ્રશાંત મહાસાગરના કીનારે કીનારે ઉત્તરમાં સીએટલથી શરુ કરી, દક્ષીણમાં છેક સેન ડીએગો સુધી જાય છે. બીગસર મેરેથોન આ જ હાઈવે પર સાન ફ્રાન્સીસ્કોથી દક્ષીણે આવેલા બીગસરથી શરુ કરી, મોન્ટરે સુધી દર વર્ષે યોજાય છે. ૨૫ એપ્રીલ ૨૦૦૯ ના રોજ હું, પ્રીયા અને વેદ મોન્ટરે આવી પહોંચ્યા અને એક્સ્પોની મુલાકાત લઈ, બીબ નંબર, આર.એફ. આઈડી, બસ પાસ, વગેરે મેળવી લીધું. સાંજે “વ્યવહાર મુજબ” ઈટાલીયન રેસ્ટોરંટમાં “કાર્બોલોડીંગ” કર્યું.